b"\n_START_ARTICLE_\nDylan O'Brien\n_START_SECTION_\nLiv og karriere\n_START_PARAGRAPH_\nO'Brien ble f\xc3\xb8dt i New York City, og vokste opp i Springfield Township i New Jersey fram til han var tolv \xc3\xa5r da han og familien flyttet til Hermosa Beach i California. Hans far var kameramann og hans mor en tidligere skuespiller. Hans familiebakgrunn er irsk, engelsk, italiensk og spansk. Han tok eksamen ved videreg\xc3\xa5ende skole Mira Costa i 2009. Han hadde planer om \xc3\xa5 begynne ved Syracuse University h\xc3\xb8sten 2009 for \xc3\xa5 studere film, men besluttet istedenfor \xc3\xa5 flytte til Los Angeles for \xc3\xa5 begynne en karriere som skuespiller._NEWLINE_Da O'Brien var 14 \xc3\xa5r begynte han \xc3\xa5 laste opp egne videoer p\xc3\xa5 YouTube. Etter hvert som disse fikk tilskuere, ble han kontaktet for \xc3\xa5 gj\xc3\xb8re arbeid for en webserie. Mens han arbeidet med disse m\xc3\xb8tte han en skuespiller som satte ham i kontakt med en agent. Via flere opptakspr\xc3\xb8ver fikk han en rolle i TV-serien Teen Wolf i rollen som \xc2\xabStiles Stilinski\xc2\xbb. Han ville egentlig ha rollen som Scott McCall, men etter \xc3\xa5 ha lest manuset ville han ha rollen som Stiles i stedet._NEWLINE_Teen Wolf, en TV-serie l\xc3\xb8selig basert p\xc3\xa5 filmen fra 1985 med samme navn med Michael J. Fox i hovedrollen, skulle vise seg \xc3\xa5 bli det store gjennombruddet, og b\xc3\xa5de serien og O'Briens skuespill ble lovpriset av b\xc3\xa5de kritikere og fans av serien. O'Briens innsats her ledet etterhvert ogs\xc3\xa5 til filmroller, blant annet komedien The Internship (2013) med Vince Vaughn og Owen Wilson._NEWLINE_I april 2013 fikk O'Brien rollen som \xc2\xabThomas\xc2\xbb i den dystopiske sci-fi-thrilleren The Maze Runner, basert p\xc3\xa5 romanen med samme tittel. Innspillingene begynte i l\xc3\xb8pet av sommeren 2013 da han hadde fri fra TV-serien. Dette var O'Briens f\xc3\xb8rste hovedrolle i en storfilm. The Maze Runner, som kom ut i september 2014, ble en suksess og hanket inn hele 340 millioner dollar p\xc3\xa5 verdensbasis, n\xc3\xb8yaktig det tidobbelte av budsjettet. Oppf\xc3\xb8lgeren Maze Runner: The Scorch Trials kom h\xc3\xb8sten 2015, hvor O'Brien gjentar rollen som Thomas. Tredje filmen i The Maze Runner-serien, Maze Runner: The Death Cure, kommer ut januar 2018._NEWLINE_I tillegg til \xc3\xa5 v\xc3\xa6re skuespiller har O'Brien produsert, regissert og selv spilt i en rekke komiske kortfilmer som har blitt distribuert via YouTube. Han spilte ogs\xc3\xa5 trommer i et lite band kalt Slow Kids at Play.\n_START_SECTION_\nPersonlig liv\n_START_PARAGRAPH_\nO'Brien er i et forhold med skuespilleren Britt Robertson. De m\xc3\xb8ttes i 2011 mens de spilte inn filmen The First Time (2012)._NEWLINE_I mars 2016 ble O'Brien p\xc3\xa5kj\xc3\xb8rt av en bil og hardt skadd under innspillingen av Maze Runner: The Death Cure."